Ella Holm Bull

Ella Holm Bull (js. Jåma teikkâ Joma, ) lâi maadâsämmilâš máttáátteijee já kirječällee, kii poorgâi ubâ elimis maadâsämikielâ pyerrin.

 Eellim 
Ella Jåma šoodâi roovvâdmáánu 12. peeivi 1929 Rávduluovtâst, Taažâst. Suu eeči lâi Nils Pedersen Jåma (meid Joma, 1905–1948), já suu enni Anna Sofie Johnsen Steinfjell (1904–1974). Suoi láin maadâsämmilâš pajeulmuuh. Ella lâi puárásumos viiđâ párnáást. Suu viälžáin ohtâ lâi tuáijár Per Joma (1934–1995) já nubbe radiotoimâtteijee já jurgâleijee Anna Joma Granefjell (1936–2025).

Ko Jåma lâi 18-ihásâš, te suu eeči jaamij syeinimáánu 5. peeivi 1948 tábáhtum nk. Dunderlandsdal-päärtist.  Siämmáá päärtist jammii meid suu čeeci, siäsá, iänui, ime já ohtâ hyelkki lase. 

Ella naajâi Nils Holm Bulláin (1929–2003) ive 1953. Ive 1954 sun valmâštui Neesna máttáátteijeeollâškoovlâst. Čuávuváá ive sunnuu vuosâpärni šoodâi já te kuulmâ ive maŋeláá sunnuu nubbe páárnáš. Ive 1964 sun luuvâi sämikielâ vuáđu-uápuid Oslo ollâopâttuvvâst. Ive 1967 já 1969 šoodáin sunnuu kyehti nuorâmuu párnáá.

 Karrieer 
Ive 1968 vuáđudui Åarjel-saemiej skuvle, mon vuossâmuš máttáátteijee já rehtor Holm Bull lâi. Sun nomâttui viirgán jo tolebáá ive, vâi sun kiergâničij rähtiđ oppâmaterialijd ovdil luuhâmive aalgâ. Ive 1974 suoi Knut Bergslandáin rahtijn maadâsämikielâ kirjekielân ortografia, mii sunnuu kunnen lii kočodum Bergsland-Bull-ortografian. 

Anna Jacobsen lasseen meid Holm Bull lâi jurgâlâm Säämi suuvâ lavluu saanijd maadâsämikielân.

Čohčuv 1989 lijjii Taažâst vuossâmuuh sämitiggevaaljah, main sun väljejui sämitiggeairâsin. Sun lâi sämitiggeest iivij 1989–1993.

 Palhâšumeh 
Holm Bull finnij maaŋgâ palhâšume pargostis. Ovdâmerkkân ive 2004 sun finnij vuossâmuu Kollekielâ-palhâšume tondiet ko sun lâi ruhnom ubâ eellimääigis maadâsämikielâ sehe njálmálii já kirjálii kevttim lasettem.

 1976 – Taažâ kulttuurministeriö mieđettem Párnái já nuorâi kirjálâšvuođâ jurgâlempalhâšume Jakob og Joakim -kovekirje jurgâlmist maadâsämikielân
 1982 – Tave-Trøndelag lääni kulttuurpalhâšume
 1996 – Sämirääđi mieđettem kunneepalhâšume
 2004 – Kollekielâ

 Kirjeh 
 1974 – Lohkede Saemien (oovtâst Knut Bergslandáin)
 1982 – Åarjel-saemien 1: voestes gærja
 1984 – Brorke
 1984 – Suhtjegh
 1984 – Tsååbpe-niejlen jih Tsååbpe-baernien bijre
 1985 – Ovmese veareldh
 1986 – Åarjel-saemien 2: mubpie gærja
 1986 – Åarjel-saemien 4: nealjede gærja
 1986 – Åarjel-saemien 5: vijhtede gærja
 1987 – Åarjel-saemien 3: gåalmede gærja
 1989 – Manne joe maahtam lohkedh
 1996 – Åarjel-saemien 1: voestes gærja
 1996 – Åarjel-saemien 1: barkoe-gærja

 Jurgâlusah 
 1975 – Jaahke jïh Joakime
 1978 – Jåerhke

 Muusik 
 Albumeh 
 1996 – Jåvle-Laavlomh, juovlâlavluuh
 1997 – Laavlomh-Maanide, párnáilavluuh

 Käldeeh 

Luokka:Ive 1929 šoddâmeh
Luokka:Ive 2006 jämimeh
Luokka:Kollekielâ vyeitteeh
Luokka:Maadâsämmiliih
Luokka:Sämirääđi kunneepalhâšume vyeitteeh
Luokka:Sämmiliih kirječälleeh
Luokka:Sämmiliih máttáátteijeeh
Luokka:Sämmiliih oppâkirječälleeh
Luokka:Taažah kirječälleeh